Ir-Regolament tal-Kunsill (KE) Nru 2223/96
tal-25 ta' Ġunju 1996
dwar is-sistema Ewropea tal-kontijiet nazzjonali u reġjonali fil-Komunità
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u partikolarment l-Artiklu 213 tiegħu,
Wara li kkunsidra l-abbozz tar-Regolament ippreżentat mill-Kummissjoni,
Wara li kkunsidra l-opinjoni tal-Parlament Ewropew [1],
Wara li kkunsidra l-opinjoni ta' l-Istitut Monetarju Ewropew [2],
Wara li kkunsidra l-opinjoni tal-Kumitat Soċjali u Ekonomiku [3],
(1) Billi l-implementazzjoni u s-superviżjoni ta' l-Unjoni Ekonomika u Monetarja teħtieġ informazzjoni affidabbli dwar l-istruttura u l-iżviluppi fis-sitwazzjoni ekonomika ta' kull pajjiż u/jew reġjun;
(2) Billi l-Kummissjoni għandha tieħu parti fl-amministrazzjoni ta' l-Unjoni Ekonomika u Monetarja u, partikolarment, tirraporta lejn il-Kunsill il-progress magħmul mill-Istati Membri fit-twettieq ta' l-obbligazzjonijiet tagħhom għall-kisba ta' l-Unjoni Ekonomika u Monetraja;
(3) Billi l-kontijiet ekonomiċi huma għodda bażika għall-analiżi tas-sitwazzjoni ekonomika ta' pajjiż u/jew reġjun bil-kundizzjoni li dawn ikunu mħejjija fuq il-bażi ta' sett singolu ta' prinċipji li ma jkunux miftuħa għall-interpretazzjonijiet differenti;
(4) Billi l-Kummissjoni għandha tagħmel użu mill-aggregati tal-kontijiet nazzjonali għall-amministrazzjoni tal-Komunità u, partikolarment, il-kalkolazzjonijiet tal-budget;
(5) Billi fl-1970, dokument amministrattiv intitolat "Sistema Ewropea ta' Kontijiet Ekonomiċi Integrati" (ESA/SEK) kien ġie ppublikat, li jkopri l-qasam irregolat b'dan ir-Regolament, li kien ġie mħejji solament mill-Uffiċċju tal-Istatistika tal-Komunitajiet Ewropej u fuq ir-responsabbilità tiegħu biss; billi dak id-dokument kien bħala riżultat ta' diversi snin ta' ħidma mill-Uffiċċju tal-Istatistika tal-Komunitajiet Ewropej, flimkien mal-Istituti Statistiċi Nazzjonali tal-Istati Membri, biex joħloq sistema ta' kontijiet nazzjonali li jilħqu l-ħtiġiet tal-istrateġija ekonomika u soċjali tal-Komunitajiet Ewropej, u billi dan jifforma il-verżjoni tal-Komunità tas-Sistema tan-Nazzjonijiet Uniti dwar il-Kontijiet Nazzjonali li kienet ġiet użata mill-Komunità sa dak iż-żmien;
(6) Billi sabiex ikun aġġornat it-test oriġinal it-tieni edizjoni tad-dokument kienet ġiet ippubblikata fl-1979 (minn hawn il-quddiem referuta bħala "SEK - It-Tieni Edizjoni") [4];
(7) Billi l-Kummissjoni tal-Istatistika tan-Nazzjonijiet Uniti adottat fi Frar 1993 Sistema ta' Kontijiet Nazzjonali ġdida (SNA/SKN) hekk li r-riżultati fil-pajjiżi membri kollha tan-Nazzjonijiet Uniti jkunu komparabbli internazzjonalment;
(8) Billi attenzjoni għandha tkun mogħtija fil-każ tal-kontijiet ambjentali għall-komunikazzjoni mill-Kummissjoni lejn il-Parlament Ewropew u lejn il-Kunsill tal-21 ta' Diċembru 1994 intitolata "Direzzjonijiet għall-Unjoni Ewropea dwar l-indikaturi ambjentali u l-kontijiet nazzjonali ħodor";
(9) Billi l-Komunità tikkoopera ma' pajjiżi terzi b'vantaġġ reċiproku, partikolarment dawk fiż-Żona Ekonomika Ewropea (ŻEE);
(10) Billi Sistema Ewropea tal-Kontijiet għandha tkun stabbilita biex tilħaq il-ħtiġiet ta' l-Unjoni Ekonomika u Monetarja u għandha tkun użata għat-tħejjija tal-kontijiet nazzjonali u reġjonali li hemm provvediment dwarhom fil-leġislazzjoni tal-Komunità;
(11) Billi r-riżultati tal-kontijiet u t-tabelli tal-Istati Membri kollha imħejjija skond is-sistema kif stabbilita b'dan ir-Regolament għandha tkun disponibbli mill-Kummissjoni lill-utenti f'dati preċiżi, partikolarment fir-rigward tal-monitoraġġ tal-konverġenza ekonomika u fil-kisba tal-koordinazzjoni mil-qrib tal-istrateġiji ekonomiċi tal-Istati Membri;
(12) Billi s-sistema stabbilita b'dan ir-Regolament għandha gradwalment tibdel is-sistemi l-oħrajn kollha bħala qafas ta' referenza tal-istandards komuni, definizzjonijiet u regoli tal-kontijiet għat-tħejjija tal-kontijiet tal-Istati Membri dwar il-ħtiġiet tal-Komunità, hekk li r-riżultati li huma komparabbli bejn l-Istati Membri jistgħu jinkisbu;
(13) Billi dawn ir-riżultati statistiċi, għandhom ikunu aċċesibbli għaċ-ċittadini skond il-prinċipju ta' trasparenza;
(14) Billi s-sistema stabbilita b'dan ir-Regolament, li tikkostitwixxi verżjoni tal-SKN adottata għall-istrutturi ta' l-ekonomiji tal-Istati Membri, għandha ssegwi t-tqassim tal-SKN hekk li l-informazzjoni tal-Komunità tkun komparabbli ma' dawk imħejjija mis-sieħba internazzjonali ewlenija tagħha;
(15) Billi d-dati għandhom ikunu miġbura skond il-kategorija wiesa' tal-kontijiet u tat-tabelli, u billi biss l-informazzjoni essenzjali għall-ħtiġiet tal-Komunità għandhom ikunu pproċessati u kkomunikati lejn il-Kummissjoni f'dati preċiżi;
(16) Billi, b'dana kollu, in vista tal-volum u d-daqs tal-kontijiet ikkonċernati, il-livell tad-dettall u l-koperta ġeografika, kif ukoll is-sitwazzjoni f'dan ir-rigward fl-Istati Membri, ċerti perijodi addizzjonali għat-twassil tal-informazzjoni għandhom ikunu moghtija eċċezzjonalment u temporanjament lill-Istati Membri li oġġettivament ma jkunux jistgħu jilħqu l-limiti taż-żmien kif stabbiliti b'dan ir-Regolament;
(17) Billi deċiżjoni dwar kif is-servizzi finanzjarji ta' intermedjazzjoni imkejla indirettament (Fisim) li għandhom ikunu mqassma, għandhom jittieħdu f'data aktar tard;
(18) Billi, skond il-prinċipju ta' sussiddjarjetà, il-ħolqien ta' standards komuni tal-istatistika hekk li informazzjoni komparabbli tista tkun prodotta hija biċċa xogħol li tista biss tkun ittrattata effettivament fil-livell tal-Komunità u billi standards bħal dawn għandhom ikunu mplementati għal kull Stat Membru permezz tat-tarka tal-organizzazzjonijiet u l-istituzzjonijiet responsabbli għat-tħejjija tal-istatistiċi uffiċjali;
(19) Billi huwa meħtieġ li tkun stabbilita proċedura biex tadatta u taġġorna d-dispożizzjonijiet ta' dan ir-Regolament b'kooperazzjoni mal-Kumitat dwar il-Programm tal-Istatistika tal-Komunità Ewropea (SPC/KPI), stabbilit bid-Deċiżjoni tal-Kunsill 89/382/KEE, Euratom [5]; billi dik il-proċedura ta' addattazzjoni għandha tkun limitata għal emendi li ma jżidux ir-riżorsi proprji;
(20) Billi l-Kumitat dwar il-Programm tal-Istatistika u l-Kumitat dwar l-Istatistika Monetarja, Finanzjarja u l-Bilanċ tal-Pagamenti (CMFB/KMFB), stabbilit bid-Deċiżjoni 91/115/KEE [6], iddikjara li huwa favur l-abozz ta' dan ir-Regolament;
(21) Billi d-Direttiva tal-Kunsill 89/130/KEE, Euratom tat-13 ta' Frar 1989 dwar l-armonizzazzjoni tat-tħejjija tal-prodott gross nazzjonali fil-prezzijiet tas-suq (GNPmp) [7] tistipula li l-GNPmp tista tkun komparabbli biss jekk id-definizzjonijiet u r-regoli tal-kontijiet tas-Sistema Ewropea tal-Kontijiet Ekonomiċi Integrati jkunu applikati w billi r-Regolament tal-Kunsill (KEE, Euratom) Nru 1553/89 tad-29 ta' Mejju 1989 dwar l-arranġament uniformi definittivi għall-ġbir tar-riżorsi proprji li jirriżultaw mit-taxxa fuq il-valur miżjud (VAT) [8] jipprovdu li, sabiex tkun ikkalkulata r-rata medja ppeżata tal-VAT, it-tqassim tat-transazzjonijiet suġġetti għat-taxxa għandhom ikunu effettwati permezz tal-kontijiet nazzjonali ppreparati skond is-Sistema Ewropea tal-Kontijiet Ekonomiċi Integrati, u billi għal dawk l-istrumenti, u fil-kuntest tar-Regolament tal-Kunsill (KE) Nru 3605/93 tat-22 ta' Novembru 1993 dwar l-applikazzjoni tal-Protokoll rigward il-proċedura tad-defiċit eċċessiv [9], id-Direttiva tal-Kunsill 94/728/KE, Euratom tal-31 ta' Ottubru 1994 dwar is-sistema tar-riżorsi proprji tal-Kommunitajiet Ewropej [10] u d-Deċiżjoni tal-Kunsill 94/729/KE tal-31 ta' Ottubru 1994 dwar id-dixxiplina tal-budget [11], perjodu transizzjonali għall-implementazzjoni tas-sistema stabbilita b'dan ir-Regolament għandu jkun ipprovdut,
ADDOTTA DAN ID-REGOLAMENT:
L-Artikolu 1
L-iskop ta' applikazzjoni
1. L-iskop ta' applikazzjoni ta' dan ir-Regolament huwa li jistabbilixxi Sistema Ewropea tal-Kontijiet 1995 minn hawn il-quddiem referuta bħala "SEK 95", billi jipprovdi għal:
(a) metodoloġija dwar standards komuni, definizzjonijiet, klassifikazzjonijiet u regoli tal-kontijiet, intiżi biex ikunu wżati għat-tħejjija tal-kontijiet u t-tabelli fuq bażi komparabbli għall-iskopijiet tal-Komunità, flimkien mar-riżultati kif meħtieġ permezz tat-termini ta' l-Artiklu 3;
(b) programm għat-trasmissjoni, għall-iskopijiet tal-Komunità, f'dati preċiżi, il-kontijiet u t-tabelli imħejjija skond il-SEK 95.
2. Billi jittieħed akkont ta' l-Artikli 7 u 8, dan ir-Regolament għandu jkun japplika għall-atti kollha tal-Komunità li jirreferu għas-SEK jew id-definizzjonijiet tagħha.
3. Dan ir-Regolament ma jobbligax lill-xi Stat Membru li juża is-SEK 95 fit-tħejjija tal-kontijiet għall-iskopijiet tiegħu.
L-Artikolu 2
Metodoloġija
1. Il-metodoloġija tas-SEK 95 referuta fl-Artiklu 1(1)(a) hija stabbilita fl-Anness A.
2. L-emendi għall-metodoloġija tas-SEK 95 li huma ntiżi biex jiċċaraw u jtejbu l-kontenut tagħha għandhom ikunu adottati b'Deċiżjoni tal-Kummissjoni skond il-proċedura li jipprovdi għaliha l-Artiklu 4, basta li dawn ma jbidlux il-konċetti tas-sisien, ma jeħtieġux riżorsi addizzjonali għall-implementazzjoni tagħhom u ma joħolqux żieda fir-riżorsi proprji.
3. Bi qbil mad-dispożizzjonijiet relevanti tat-Trattat, il-Kunsill għandu, mhux aktar tard mill-31 ta' Diċembru 1997, jieħu deċiżjoni dwar l-introduzzjoni tas-sistema għat-tqassim tas-servizzi finanzjarji tal-inter-medjazzjoni inderettament imkejla (Fisim) deskritti fl-Anness I ta' l-Anness A, u għandu, jekk xieraq, jadotta l-miżuri meħtieġa għall-implementazzjoni tagħhom.
L-Artikolu 3
Trasmissjoni lejn il-Kummissjoni
1. L-Istati Membru għandhom jittrasmettu lejn il-Kummissjoni (Uffiċċju tal-Istatistika) il-kontijiet u t-tabelli stabbiliti fl-Anness B fi ħdan il-limiti taż-żmien speċifikati għal kull tabella.
Il-perijodi ta' żmien addizzjonali moghtija lill-ċerti Stati Membri skond l-Anness B għandhom jiskadu mhux aktar tard mill-1 ta' Jannar 2005.
Il-Kummissjoni, wara li tikkonsulta lill-Kumitat dwar il-Programm tal-Istatistika, għandha tirraporta lejn il-Kunsill mhux aktar tard mill-1 ta' Lulju 2003 dwar l-applikazzjoni tal-perijodi ta' żmien addizzjonali mogħtija sabiex jivverifikaw jekk dawn ikunux għadhom aktar iġġustifikati. Dan ir-rapport għandu, jekk meħtieġ, ikun akkumpanjat bi proposta tal-Kummissjoni li għal darb'oħra tagħti perijodi ta' żmien addizzjonali lill-dawk l-Istati Membri li jkunu jeħtieġuhom.
2. L-Istati Membri għandhom jittrasmettu r-riżultati ta' l-Anness B, inkluża l-informazzjoni iddikjarata kunfidenzjali mill-Istati Membri permezz tal-leġislazzjoni nazzjonali jew il-prattika li tikkonċerna l-kunfidenzjalità ta' l-istatistika, permezz tad-dispożizzjonijiet tar-Regolament tal-Kunsill (Euratom, KEE) Nru 1588/90 tal-11 ta' June 1990 dwar it-trasmissjoni ta' data suġġetta għall-kunfidenzjalità statistika lejn l-Uffiċċju ta' l-Istatistika tal-Komunitajiet Ewropej [12] li jirregola t-trattament kunfidenzjali ta' l-informazzjoni.
Fil-limiti stabbiliti fl-Artiklu 2(2), xi tibdil - tabelli ġodda, pajjiżi u/jew reġjuni kkonċernati - fid-data mitluba mill-Istati Membri jistgħu jkunu s-suġġett ta' Deċiżjoni tal-Kummissjoni skond il-proċedura li jipprovdi għaliha l-Artiklu 4.
L-Artikolu 4
Proċedura
1. Il-Kummissjoni għandha tiġi megħjuna mill-Kumitat dwar il-Programm ta' l-Istatistika, minn issa 'l quddiem referut bħala "il-Kumitat".
2. Ir-rappreżentant tal-Kummissjoni għandu jippreżenta lill-Kumitat abbozz tal-miżuri li għandhom jittieħdu. Il-Kumitat għandu jwassal l-opinjoni tiegħu dwar l-abozz, fil-limitu ta' żmien li l-president jista jistabbilixxi skond l-urġenza tal-każ. L-opinjoni għandha tingħata bil-maġġoranza stabbilita fl-Artiklu 148(2) tat-Trattat fil-każ tad-deċiżjonijiet li l-Kunsill ikun meħtieġ li jadotta fuq proposta mill-Kummissjoni. Il-voti tar-rappreżentanti tal-Istati Membri fil-Kumitat għandhom jiġu ppeżati fil-manjiera stabbilita f'dak l-Artiklu. Il-President ma għandux jivvota.
3. Il-Kummissjoni għandha tadotta l-miżuri li għandhom japplikaw immedjatament. Madankollu, jekk dawn il-miżuri ma jkunux bi qbil ma' l-opinjoni tal-Kumitat, dawn għandhom jiġu kkomunikati immedjetament mill-Kummissjoni lill-Kunsill.
F'dak il-każ:
(a) il-Kummissjoni għandha tiddifferixxi l-applikazzjoni tal-miżuri li hi tkun iddeċidiet dwarhom għal perijdou ta' tlett xhur mid-data tal-komunikazzjoni;
(b) il-Kunsill, fil-waqt li jaġixxi b'maġġoranza kwalifikata, jista' jieħu deċiżjoni differenti fil-limitu taż-żmien stabbilit fil-punt (a).
L-Artikolu 5
Id-doveri tal-Kumitat
Il-Kumitat għandu jeżamina l-materjali kollha imqajjma mill-president tiegħu li jirrigwardjaw l-implementazzjoni ta' dan ir-Regolament jew fuq l-inizjattiva tiegħu stess jew fuq talba minn Stat Membru.
L-Artikolu 6
Kooperazzjoni ma kumitati oħrajn
1. Dwar il-materji kollha li jaqgħu fil-kompetenza tal-Kumitat tal-Istatistika Monetarja, Finanzjarja u l-Bilanċ tal-Pagamenti (CMFB/KMFB), il-Kummissjoni għandha titlob l-opinjoni ta' dak il-Kumitat skond l-Artiklu 2 tad-Deċiżjoni 91/115/KEE.
2. Il-Kummissjoni għandha titrasmetti lill-Kumitat dwar il-Prodott Gross Nazzjonali, stabbilit bid-Direttiva 89/130/KEE, Euratom kwalunkwe informazzjoni li tikkonċerna l-implementazzjoni ta' dan ir-Regolament li tkun meħtieġa għat-twettieq tad-doveri tagħha.
L-Artikolu 7
Id-data ta' l-applikazzjoni u ta' l-ewwel trasmissjoni tad-data
1. Is-SEK 95 għandha tkun applikata għall-ewwel darba dwar id-data stabbilita bi qbil ma' l-Anness B li għandha tkun trasmessa f'April 1999.
2. Id-data għandha tkun trasmessa lill-Kummissjoni (Uffiċċju ta' l-Istatistika) bi qbil mal-limiti taż-żmien stabbiliti fl-Anness B.
3. Bi qbil mal-paragrafu 1, sakemm isseħħ l-ewwel trasmissjoni fuq il-bażi tas-SEK 95, l-Istati Membri għandhom jibqgħu jibgħatu lill-Kummissjoni (Uffiċċju tal-Istatistika) il-kontijiet u t-tabelli stabbiliti bl-applikazzjoni tas-SEK it-tieni edizjoni.
4. Mingħajr preġudizju għall-Artiklu 19 tar-Regolament tal-Kunsill (KEE. Euratom) Nru 1552/89 tad-29 ta' Mejju 1989 [13] li jimplementa d-Deċiżjoni 88/376/KEE, Euratom dwar is-sistema tar-riżorsi proprji tal-Komunità, il-Kummissjoni u l-Istati Membru kkonċernati għandhom jivverifikaw li dan ir-Regolament ikun qed jiġi applikat u għandhom jippreżentaw ir-riżultati ta' dawk il-verifiki lill-Kumitat li jipprovdi għalihom l-Artiklu 4(1) ta' dan ir-Regolament.
L-Artikolu 8
Dispożizzjonijiet transitorji
1. Għall-iskopijiet tal-budget u tar-riżorsi proprji u bħala deroga mill-Artiklu 1(2) u l-Artiklu 7, is-Sistema Ewropea tal-kontijiet ekonomiċi integrati li tkun fis-seħħ fil-qofol tat-tifsira ta' l-Artiklu 1(1) tad-Direttiva 89/130/KEE, Euratom u l-atti legali li huma relatati magħha, partikolarment ir-Regolamenti (KEE, Euratom) Nru 1552/89 u Nru 1553/89 u d-Deċiżjonijiet 94/728/KE, Euratom u 94/729/KE, għandhom ikunu is-SEK it-tieni edizjoni waqt li d-Deċiżjoni 94/728/KE, Euratom tibqa' fis-seħħ.
2. Għall-iskop tar-rapporti tal-Istati Membri lill-Kummissjoni permezz tal-proċedura tad-defiċit eċċessiv stabbilita fir-Regolament (KE) Nru 3605/93, is-sistema Ewropea tal-kontijiet ekonomiċi integrati għandha tkun is-SEK it-tieni edizjoni tar-rapport ta' l-1 ta' Settembru 1999.
3. L-applijkazzjoni tas-SEK it-tieni edizjoni kif stabbilita fil-paragrafi 1 u 2 ta' dan l-Artiklu għandha tkun assigurata bl-aġġustament tad-data miksuba bis-saħħa ta' l-Artiklu 7(1) fuq il-bażi tas-SEK 95 biex jittieħed akkont tal-kambjamenti li jirriżultaw minn xi differenzi fil-kunċetti, definizjonijiet jew nomeniklaturi bejn is-SEK it-tieni edizjoni u s-SEK 95.
L-implementazzjoni ta' dan il-prinċipju għandha tkun stabbilita bi qbil mal-proċedura stabbilita fl-Artiklu 6 tad-Direttiva tal-Kunsill 89/130/KEE, Euratom sa Diċembru 1996 l-aktar tard.
L-Artikolu 9
Dan ir-Regolament għandu jidħol fis-seħħ fl-20 jum ta' wara il-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u huwa direttament applikabbli fl-Istati Membri kollha.
Magħmul fi Brussel, il-25 ta' Ġunju 1996.